b'\n_START_ARTICLE_\nKanopiniai\n_START_PARAGRAPH_\nKanopiniai \xc5\xbev\xc4\x97rys \xe2\x80\x93 gyv\xc5\xabnai, kuri\xc5\xb3 gal\xc5\xabn\xc4\x97s evoliucijos eigoje virto kanopomis. Paplit\xc4\x99 visuose \xc5\xbeemynuose, i\xc5\xa1skyrus Antarktid\xc4\x85 ir Australij\xc4\x85 (\xc4\x8dia gyvena tik introdukuoti kanopiniai). I\xc5\xa1skiriami du \xc5\xa1i\xc5\xb3 \xc5\xbev\xc4\x97ri\xc5\xb3 b\xc5\xabriai - neporakanopiai (Perissodactyla) ir porakanopiai (Artiodactyla). Kai kurie mokslininkai tryniakojus taip pat laiko kanopiniais. \xc5\xa0ie gyv\xc5\xabnai labai \xc4\xafvairiaus dyd\xc5\xbeio ir i\xc5\xa1vaizdos. Ma\xc5\xbeiausio kanopinio javinio elniuko (Tragulus javanicus) k\xc5\xabno auk\xc5\xa1tis 20-25 cm, mas\xc4\x97 - 2-2,5 kg. Did\xc5\xbeiausio kanopinio \xc5\xbeirafos (Giraffa camelopardalis) k\xc5\xabno auk\xc5\xa1tis ties ketera 3,3 m, o iki vir\xc5\xa1ugalvio iki 6 m. Stambiausi kanopiniai - didysis hipopotamas (Hippopotamus amphibius), baltasis raganosis (Ceratotherium simum), kuri\xc5\xb3 mas\xc4\x97 3-4 tonos. Laukiniai kanopiniai gyv\xc5\xabnai yra svarbi ekosistem\xc5\xb3 dalis. Daug kur pasaulyje jie vis dar med\xc5\xbeiojami. \xc5\xa0iuo metu pasaulyje gyvena vir\xc5\xa1 200 kanopini\xc5\xb3 r\xc5\xab\xc5\xa1i\xc5\xb3. \xc5\xa0is skai\xc4\x8dius n\xc4\x97ra tikslus, nes kai kurias r\xc5\xab\xc5\xa1is zoologai vadina por\xc5\xab\xc5\xa1iais ir atvirk\xc5\xa1\xc4\x8diai. Remiantis naujausiais genetiniais tyrimais kai kuri\xc5\xb3 kanopini\xc5\xb3 sistematinis statusas pasikeit\xc4\x97.'